Keywords

Summary



Keywords

1. Približevanje zakonodaj – Postopki za oddajo javnih naročil storitev – Direktiva 92/50 – Naročniki – Organizacije javnega prava

(Direktiva Sveta 92/50, člen 1(b), drugi pododstavek, tretja alinea)

2. Približevanje zakonodaj – Postopki za oddajo javnih naročil storitev – Direktiva 92/50 – Področje uporabe

(Direktiva Sveta 92/50, člen 1(a), točka (iv))

Summary

1. V členu 1(b), prvi pododstavek, Direktive 92/50/EGS o usklajevanju postopkov za oddajo javnih naročil storitev je določeno, da „naročniki“ pomeni organizacije javnega prava, v drugem pododstavku istega člena pa je določeno, da „[organizacija javnega prava]“ pomeni vsako organizacijo, ki je ustanovljena za poseben namen zadovoljevanja potreb v splošno korist, ki ni industrijskega ali komercialnega značaja (prva alinea), ki je pravna oseba (druga alinea) in ki jo bodisi večidel financira država ali regionalne ali lokalne oblasti ali druge organizacije javnega prava, bodisi je njeno vodenje pod nadzorom teh organizacij ali pa ima upravni, vodstveni ali nadzorni svet, v katerega imenuje več kot polovico članov država, regionalne ali lokalne oblasti, organi ali druge organizacije javnega prava (tretja alinea).

Izraz iz tretje alinee „[jo] večidel financira država“ je treba razlagati tako, da gre za večinsko financiranje s strani države, ko se dejavnosti javnih izdajateljev programov, ki imajo pravno osebnost in nalogo, ki se opravlja v javnem interesu, ki niso odvisni od državnih organov, imajo svojo upravo ter so organizirani tako, da javni organi na njih nimajo vpliva, in ki niso del državne organizacije, financirajo večinoma z naročnino v breme imetnikom radijskega ali televizijskega sprejemnika, ki je določena, izračunana in pobrana v skladu s pravili iz državnih pogodb, sklenjenih v ta namen, in ki ne izhaja iz pogodbenega dogovora, ki bi bil sklenjen med izdajatelji in potrošniki.

Poleg tega pri financiranju dejavnosti javnih izdajateljev programov na naveden način pogoj „državnega financiranja“ ne zahteva neposrednega vpliva države ali drugih javnih organov na oddajo, s strani takšnih izdajateljev, naročil, ki niso povezana z izvrševanjem naloge javne službe teh izdajateljev. Če je namreč, ob upoštevanju njihovega načina financiranja, obstoj zadevnih javnih izdajateljev programov odvisen od države, je merilo odvisnosti teh izdajateljev od države izpolnjeno, ne da bi morala obstajati možnost dejanskega vpliva javnih organov na različne odločitve izdajateljev na področju oddaje naročil.

(Glej točke 41, 50, 54, 55 in 60 ter točki 1 in 2 izreka.)

2. Člen 1(a), točka (iv), Direktive 92/50 o usklajevanju postopkov za oddajo javnih naročil storitev, v katerem je predvideno, da se ta direktiva ne uporablja za javna naročila storitev v zvezi z značilno nalogo izdajateljev programov, to je ustvarjanje in izvedba programov, je treba razlagati tako, da so na podlagi te določbe s področja uporabe navedene direktive izključena samo javna naročila v zvezi s storitvami, navedenimi v tej določbi.

Navedena določba, ki pomeni izjemo od glavnega cilja pravil Skupnosti na področju oddaje javnih naročil, to je prosti pretok storitev in največja mogoča konkurenca, se mora razlagati restriktivno. Tako so s področja uporabe Direktive 92/50 izključena samo javna naročila storitev, navedena v členu 1(a), točka (iv), te direktive, to so naročila za pridobitev, razvoj, produkcijo ali koprodukcijo radijskega in televizijskega programa in naročila za čas njihovega oddajanja. Nasprotno pa za javna naročila storitev, ki niso povezane z dejavnostjo izvrševanja značilne naloge javne službe javnih izdajateljev programov, veljajo vsa pravila Skupnosti.

(Glej točke 62, 64 in 67 ter točko 3 izreka.)